C 214/46
HR
Službeni list Europske unije
16.6.2023.
srijeda, 18. siječnja 2023.
117.
ističe hitnu potrebu za jačanjem procesa dijaloga između Prištine i Beograda pod vodstvom EU-a u cilju normalizacije njihovih bilateralnih odnosa na temelju uzajamnog priznavanja; osuđuje stalan obrazac zaoštravanja u aktivnostima Srbije i aktera koji djeluju pod njezinim pokroviteljstvom, uključujući nezakonite blokade, nasilne napade i prijetnje vojnim djelovanjem s ciljem iznude ustupaka i podrivanja Republike Kosova; podsjeća na svoje stajalište da je neovisnost Republike Kosova neopoziva i ponovno poziva pet država članica koje to još nisu učinile da hitno priznaju neovisnost Kosova;
118. pozdravlja odluku Europskog vijeća od 15. prosinca 2022.
da se Bosni i Hercegovini dodijeli status zemlje kandidatkinje, pod uvjetom da se poduzme niz koraka za jačanje spremnosti te zemlje za pregovore o pristupanju; potiče političke aktere u toj zemlji da pokažu predanost i poduzmu značajne korake prema članstvu u EU-u postizanjem napretka u osam koraka iz Preporuke Komisije ostvarivanjem znatnog napretka u pogledu 14 ključnih prioriteta i provedbom opsežnog skupa reformi koji uključuje izborne reforme u skladu s odlukama domaćih i međunarodnih sudova kako bi se osigurala načela jednakosti i nediskriminacije za sve građane i konstitutivne narode, kako je utvrđeno u Ustavu te uz puno poštovanje presude Europskog suda za ljudska prava u predmetu Sejdić i Finci protiv Bosne i Hercegovine od 22. prosinca 2009.; poziva Komisiju i ESVD da pomognu Bosni i Hercegovini u brzoj provedbi ključnih prioriteta i sprečavanju povratka nacionalističkim politikama prošlosti; ponavlja da je potrebno osigurati da se prava svih građana, bez obzira na njihovu etničku, političku i vjersku pripadnost, u potpunosti poštuju u skladu s presudama Europskog suda za ljudska prava, odlukama Ustavnog suda i preporukama Venecijanske komisije;
119. osuđuje trenutačnu secesionističku retoriku i aktivnost u Bosni i Hercegovini, uključujući proslavu nacionalnih praznika, u bosanskoj državi i među akterima iz trećih zemalja, koje je Ustavni sud Bosne i Hercegovine proglasio neustavnima; ponavlja svoj poziv da se donesu ciljane sankcije protiv destabilizirajućih aktera u Bosni i Hercegovini, uključujući onih koji ugrožavaju njezinu suverenost i teritorijalnu cjelovitost, posebno Milorada Dodika kao i druge visoke dužnosnike Republike Srpske i dužnosnike trećih zemalja koji politički i materijalno podupiru secesionističke politike; poziva sve države članice EU-a da osiguraju da Vijeće može donijeti takve sankcije;
120. pohvaljuje djelovanje snaga Europske unije (EUFOR) u operaciji Althea i pozdravlja produljenje njezina mandata i za razdoblje nakon studenoga 2022.; podsjeća da ta misija i dalje ima ključnu ulogu za sigurnost i stabilnost Bosne i Hercegovine te poziva EU i njegove međunarodne partnere da povećaju njezine kapacitete;
121. konstatira da je Vijeće u Strateškom kompasu potvrdilo da na cijelom zapadnom Balkanu još uvijek ne vladaju sigurnost i stabilnost te da postoji rizik od potencijalnog učinka prelijevanja uzrokovanog trenutačnim pogoršanjem sigurnosne situacije u Europi; podsjeća da se u Strateškom kompasu poziva na potporu suverenosti, jedinstvu i teritorijalnoj cjelovitosti Bosne i Hercegovine;
122. izražava zabrinutost u vezi s trenutkom, sadržajem i načinom na koji su izmijenjeni izborni zakon Bosne i Hercegovine i Ustav Federacije Bosne i Hercegovine, s obzirom na to da je Visoki predstavnik za Bosnu i Hercegovinu izmjene predložio na dan izbora, što bi moglo ugroziti demokratski legitimitet i učvrstiti etno-nacionalizam;
123. naglašava da je na zapadnom Balkanu potrebno da zemlje kandidatkinje i potencijalne zemlje kandidatkinje u potpunosti usklade svoje politike sa ZVSP-om EU-a, te poziva Komisiju i države članice da se koriste ZVSP-om kao alatom za poboljšanje suradnje sa zemljama zapadnog Balkana; naglašava, u svjetlu nezakonite ruske vojne agresije, da se zemlje koje se žele pridružiti EU-u moraju u potpunosti uskladiti s temeljnim vrijednostima i zajedničkim politikama; naglašava da se o ljudskim pravima i ljudskom dostojanstvu ne može pregovarati, te da stoga zemlje kandidatkinje moraju uključiti prava osoba s invaliditetom, zajednice LGBTI+, žena i djevojčica te ostalih ranjivih skupina u sve sektore i politike; poziva na tješnju suradnju između EU-a i zemalja kandidatkinja i potencijalnih zemalja kandidatkinja u području sigurnosti i obrane;
124. i dalje je duboko zabrinut zbog navoda da povjerenik za susjedstvo i proširenje namjerno nastoji zaobići i potkopati središnju ulogu demokratskih reformi i reformi vladavine prava u zemljama pristupnicama EU-u; apelira na Komisiju da pokrene neovisnu i nepristranu istragu o tome predstavljaju li postupanje i politika koju zagovara povjerenik za susjedstvo i proširenje kršenje Kodeksa ponašanja članova Europske komisije i njegovih obveza na temelju Ugovora;